الفيوم ، مدينه و محافظه فى مصر على بعد 130 كم جنوب غرب القاهره. اسمها المصرى القديم پيوم يعنى " البحيره " و ده كان اسم اراضى الوادى المنخفض المعروف دلوقتى بمحافظة الفيوم وقت ماكان الوادى ده مغمور بالمايه ، و كان بيتسمى كمان " مرى " او " مريس " يعنى " البحيره الكبيره ". مع مرور الوقت أراضى البحيره دى اتحولت لأراضى زراعيه من الطين اللى كانت ماية النيل بترميه كل سنه فى ارض الوادى عن طريق " بحر تمى " اللى اتعرف بعد كده بإسم " بحر المنهى " و دلوقتى بقى " بحر يوسف ". بقايا البحيره دى لسه موجوده فى شمال غرب محافظة الفيوم و اسمها " بحيرة قارون " او " بركة قارون ". اقليم الفيوم فى زمن الفراعنه كان من الوجهه الاداريه قسم اسمه " نوهيت پحو " و كانت عاصمته بتتسمى مدنياً " شوديت " و دينياً " پى سبك " يعنى مدينة التمساح حيث ان التمساح كان معبود الاقليم ده. و سماها الرومان " كروكودبوليس " يعنى مدينة التمساح.